Daugavpils pilsētas domes iepirkumu komisija

**“Būvprojekta ekspertīzes veikšana”**

identifikācijas numurs DPD 2017/10

**ATBILDES NR.1.**

**Jautājums Nr.1.1.**

*Vai būvprojekta “Jaunas ēkas būvniecība potencionālās ražotnes izvietošanai un infrastruktūras izveide uz zemes gabaliem ar kadastra apzīmējumiem 05000071505 un 05000070119, 05000071806, 05000071604 Mendeļejeva ielas rajonā, Daugavpilī” ir III grupas būve?*

**Atbilde Nr.1.1.**

Jā, būvprojekta “Jaunas ēkas būvniecība potenciālās ražotnes izvietošanai un infrastruktūras izveide uz zemes gabaliem ar kadastra apzīmējumiem 05000071505 un 05000070119, 05000071806, 05000071604 Mendeļejeva ielas rajonā, Daugavpilī” projektētā būve ir III grupas būve.

**Jautājums Nr.1.2.**

*Saskaņā ar  Latvija Republikas Ministru kabineta 2014. gada 2. septembra noteikumiem Nr. 529 “Ēku būvnoteikumi” 83. pantu III grupas ēkām būvprojekta ekspertīzi veic šādām obligātajām daļām: 83.1. arhitektūras daļai; 83.2. būvkonstrukciju sadaļai; 83.3. ekonomiskajai daļai; 83.4. ugunsdrošības pasākumu pārskatam, kā arī citu būvprojekta sadaļu ugunsdrošības risinājumiem; 83.5. darba organizēšanas projektam; 83.6. energoefektivitātes novērtējumam aprēķinātajai energoefektivitātei, ja to nosaka*[*Ēku energoefektivitātes likums*](http://likumi.lv/ta/id/253635-eku-energoefektivitates-likums)*. Lūdzam, sniegt skaidrojumu kādēl Jūs izvēlētās būvprojekta ekspertīzes sadaļas atšķiras no Latvijas normatīvajiem aktiem?*

**Atbilde Nr.1.2.**

Tehniskajā specifikācijā paredzētas būvprojekta ekspertīzes sadaļas neatšķiras no Latvijas normatīvajiem aktiem. Proti, tehniskā specifikācija tostarp paredz: Vispārīgā daļa; Arhitektūras un būvkonstrukciju daļa; Inženierrisinājumu daļas; Darbu organizēšanas projekts; Ekonomiskā daļa, izvērtējot būvizstrādājumu izvēles ekonomisko pamatojumu saskaņā ar projektēšanas uzdevumu, kā arī izmaksās iekļauto darba pozīciju pietiekamību. Vēršam uzmanību, ka formulējums ”Vispārīgā daļa” iekļauj sevī ugunsdrošības pasākumu pārskatu, energoefektivitātes novērtējumu aprēķinātajai energoefektivitātei, ja to nosaka [Ēku energoefektivitātes likums](http://likumi.lv/ta/id/253635-eku-energoefektivitates-likums), kā arī visas pārējās aktivitātes, kas ir paredzētas normatīvajos aktos.

**Jautājums Nr.1.3.**

*Iepirkuma nolikumā 3.4. punktam un Pielikumā Nr. 4 Tehniskā specifikācija nav sasaistes starp eksperta speciālistiem, lai izpildītu Tehniskās specifikācijas uzdevumu. Piemēram Pielikumā Nr. 4 norādīts, ka Būvprojekta ekspertīzes BK daļas vadītājs var būt speciālists ar sertifikātu ēku konstrukciju projektēšanā, kaut gan BVKB (Būvniecības valsts kontroles birojs) mājaslapā ir norādīts, ka BK daļas ekspertīzes veicējam nepieciešams obligāts sertifikāts būvprojektu konstrukciju ekspertīzē. Tāpat 4. pielikuma 5. punktā tiek norādīts, ka jāizvērtē būvprojekta risinājumu atbilstību spēkā esošajiem ugunsdrošības normatīviem, bet Iepirkuma nolikumā netiek uzrādīts, ka nepieciešams šāds ekspertīzes speciālists. Lūdzam, precizēt ekspertējamās būvprojekta sadaļas un tiem pieaicinātos ekspertīzes speciālistus saskaņā ar spēkā esošajiem Latvijas normatīvu aktiem noteikto kārtību.*

**Atbilde Nr.1.3.**

Atbilstoši iepirkuma nolikuma 3.4.punktam, pakalpojuma sniegšanai pretendents piedāvā kvalificētu ekspertu grupu, kas kopumā atbilst visām Specifikācijā noteiktajām kvalifikācijas minimālajām prasībām, kuru vada ekspertu grupas vadītājs. Bez tam, iepirkuma nolikuma 3.4.punkts nosaka, ka pretendents iesniedz iesaistītā personāla (ekspertu) CV. Minētais nozīmē, ka ekspertu grupu piedāvā pats pretendents. Pretendenta piedāvātajai ekspertu grupai neapšaubāmi ir jāatbilst spēkā esošajiem normatīvajiem aktiem. Šajā ziņa iepirkuma nolikuma prasības nekādā veidā nesašaurina un neatceļ normatīvo aktu prasības.

**Jautājums Nr.1.4.**

*Saskaņā ar Latvijas Republikas Ministru kabineta 2014. gada 18. augusta noteikumiem Nr. 500 “Vispārīgie būvnoteikumi” 41. pantu Būvprojekta ekspertīzi ir tiesīgs veikt no būvprojekta izstrādātāja neatkarīgs ekspertīzes veicējs, bet būves ekspertīzi – no būvdarbu veicēja neatkarīgs ekspertīzes veicējs. Lūdzam norādīt būvprojekta “Jaunas ēkas būvniecība potencionālās ražotnes izvietošanai un infrastruktūras izveide uz zemes gabaliem ar kadastra apzīmējumiem 05000071505 un 05000070119, 05000071806, 05000071604 Mendeļejeva ielas rajonā, Daugavpilī” izstrādātāju.*

**Atbilde Nr.1.4.**

Būvprojekta izstrādātājs ir SIA “Firma L4”.

Iepirkumu komisija